ເກົາຫຼີເໜືອ ຈ່າຍເງິນຊື້ ເທັກໂນໂລຈີນິວເຄລຍ ຈາກປາກິສຖານ
ນັກວິທະຍາສາດຄົນນຶ່ງ ກ່າວວ່າ ເກົາຫຼີເໜືອໄດ້ຈ່າຍເງິນ ຊື້ເທັກໂນລີຈີນິວເຄລຍ ຈາກປາກິສຖານ
ໜັງສືພິມຂອງສະຫະລັດສະບັບນຶ່ງລາຍງານວ່າ ຜູ້ກໍ່ຕັ້ງໂຄງການນິວເຄລຍຂອງປາກິສຖານ ໄດ້ສະແດງຫຼັກຖານໃຫ້ເຫັນວ່າ ເກົາຫຼີເໜືອໄດ້ຈ່າຍເງິນ ໃຫ້ພວກນາຍທະຫານຊັ້ນສູງຂອງ ປາກິສຖານຫຼາຍກວ່າ 3 ລ້ານໂດລາເພື່ອແລກປ່ຽນກັບຂໍ້ມູນເທັກໂນໂລຈີນິວເຄລຍໃນຊຸມປີ 1990 ໜັງສືພິມ Washington Post ລາຍງານວ່າທ່ານ Abdul Qadeer Khan ໄດ້ເປີດເຜີຍ ເອກກະສານທີ່ໃຫ້ລາຍລະອຽດກ່ຽວກັບການໂອນເງິນດັ່ງກ່າວຮວມທັງຈົດໝາຍສະບັບນຶ່ງ ທີ່ເຈົ້າໜ້າທີ່ເກົາຫຼີເໜືອໄດ້ຂຽນຫາທ່ານໃນປີ 1998 ໜັງສືພິມ Washington Post ເວົ້າວ່າພວກເຈົ້າໜ້າທີ່ຂອງໜ່ວຍສືບລັບປະເທດຕາເວັນ ຕົກຄິດວ່າ ຈົດໝາຍສະບັບນີ້ເປັນຂອງແທ້ແລະໃນຈົດໝາຍໄດ້ມີລາຍລະອຽດກ່ຽວກັບເລື່ອງ ທີ່ຫຼໍ່ແຫຼມສຳຄັນທີ່ຮູ້ກັນພຽງແຕ່ບໍ່ເທົ່າໃດຄົນທໍ່ນັ້ນຢູ່ໃນປາກິສຖານ ເກົາຫຼີເໜືອແລະສະຫະ ລັດ ນອກນັ້ນແລ້ວໜັງສືພິມສະບັບນີ້ຍັງໄດ້ອ້າງຄຳເວົ້າຂອງເຈົ້າໜ້າທີ່ອະວຸໂສຄົນນຶ່ງຂອງ ສະຫະລັດທີ່ກ່າວວ່າຂໍ້ມູນທີ່ວ່ານີ້ ແມ່ນສອດຄ່ອງກັນກັບຂໍ້ມູນທີ່ຮູ້ກັນມາກ່ອນກ່ຽວກັບເຫດ ການເຫຼົ່ານີ້ ທາງຝ່າຍປາກິສຖານກ່າວວ່າຈົດໝາຍດັ່ງກ່າວບໍ່ແມ່ນຂອງຈິງແລະທ່ານ Khan ພະຍາຍາມ ຖິ້ມຄວາມຜິດໃສ່ຄົນອື່ນ ລັດຖະບານເກົາຫຼີເໜືອບໍ່ໄດ້ໃຫ້ຄຳຕອບ ຕໍ່ການຂໍຄວາມເຫັນຈາກໜັງສືພິມ Washington Post ທ່ານ Khan ໄດ້ຍອມຮັບວ່າ ຕົນໄດ້ຂາຍຄວາມລັບທາງດ້ານນິວເຄລຍໃຫ້ແກ່ລີເບຍ ອີຣ່ານ ແລະເກົາຫຼີເໜືອ ທ່ານໄດ້ຖືກກັກບໍລິເວນເປັນເວລາ 5 ປີຢູ່ໃນປາກິສຖານກ່ອນໄດ້ຖືກປ່ອຍ ໃນປີ 2009